Gevangene wat ontsnap toe polisie kos koop, steeds soekAfra Rihotso (27) Die Limpopo-polisie is steeds op soek na ŉ gevangene wat buite Polokwane (Pietersburg) by ŉ vulstasie uit aanhouding ontsnap het. Lt.kol. Moatshe Ngoepe, provinsiale polisiewoordvoerder, het Vrydag ŉ foto van die verdagte, Afra Rihotso (27), uitgereik. Maroela Media het vroeër berig Rihotso het Dinsdag omstreeks 20:00 ontsnap. “Die gevangene is by die Thohoyandou-gevangenis opgelaai deur die Northam-polisie om hom hof toe te neem vir oortredings wat hy daar gepleeg het. Die polisiebeamptes het by ŉ vulstasie op die N1-snelweg buite Polokwane stilgehou om kos te gaan koop. Die gevangene het toe ŉ vuurwapen bekom wat hy op die polisiebeamptes gerig het, voor hy op vlug geslaan het.” Ngoepe het gesê die omstandighede rakende sy ontsnapping en hoe hy die vuurwapen verkry het, word nader ondersoek. Hy het die vuurwapen vermoedelik in die gevangenis bekom. Hy het ŉ beroep op die publiek gedoen om kapt. Boshomane by 079 894 5501 of Crime Stop by 08600 10111 te skakel.